Okresná prokuratúra Prievidza 
M. Mišíka 22, 971 34 Prievidza 1

Sp. zn. : 1 Pv 1177/11/3307	Prievidza, 16.2.2012
EEČ : 2-27-15-2012

U Z N E S E N I E

Trestná vec:	obvinený XXXXX 
Prečin:	ohrozenie pod vplyvom návykovej látky podľa § 289 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Prievidza
Rozhodnutie:
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
dňa 05.12.2011 o 10.30 hodine potom, čo požil alkoholické nápoje a mal v krvi 0,97 mg/l alkoholu viedol smerom od mesta Bojnice do centra mesta Prievidze po ceste III/05062 osobné motorové vozidlo zn. Nissan Sunny evidenčné číslo XXXXX kde v kilometri 1,2 pri čerpacej stanici Schel v Prievidzi z dôvodu nesprávneho predchádzania pred ním idúceho osobného motorového vozidla zn. Škoda Felícia evidenčné číslo XXXXX  ktoré viedol ako vodič XXXXX narazil pravou prednou časťou vozidla do ľavej zadnej časti tohto vozidla, k zraneniu osôb nedošlo a škoda na osobnom motorovom vozidle Škoda Felícia vznikla vo výške 895,- Eur, 
Právna veta:
lebo je trestné stíhanie neprípustné podľa § 9 odsek 1 písmeno d
Odôvodnenie:
            Poverený príslušník Okresného riaditeľstva Policajného zboru Okresného dopravného inšpektorátu v Prievidzi uznesením ČVS: ORP-116/DI-2011 zo dňa 05.12.2011 podľa § 199 ods. 1 Trestného poriadku začal trestné stíhanie a zároveň podľa § 206 ods. 1 Trestného poriadku vzniesol obvinenie XXXXX  pre prečin ohrozenia pod vplyvom návykovej látky podľa § 289 ods. 1 Trestného zákona na tom skutkovom základe, že potom, čo požil alkoholické nápoje a mal v krvi 0,97 mg/l alkoholu v čase o 10.30 hodine, dňa 05.12.2011 viedol ako vodič smerom od mesta Bojnice do centra mesta Prievidze po ceste III/05062 osobné motorové vozidlo zn. Nissan Sunny evidenčné číslo XXXXX Pri čerpacej stanici Schel v Prievidzi v kilometri 1,2 z dôvodu nesprávneho predchádzania pred ním idúceho osobného motorového vozidla zn. Škoda Felícia evidenčné číslo XXXXX  ktoré viedol ako vodič XXXXX, narazil so svojím motorovým vozidlom a to pravou prednou časťou vozidla do ľavej zadnej časti na osobnom motorovom vozidle Škoda Felícia, ktoré viedol ako vodič XXXXX. K zraneniu osôb pri dopravnej nehode nedošlo. Škoda na osobnom motorovom vozidle Škoda Felícia vznikla vo výške 895,- Eur.

           Dňa 06.02.2012 poverený príslušník Okresného riaditeľstva Policajného zboru Okresného dopravného inšpektorátu v Prievidzi doručil tunajšej prokuratúre vyšetrovací spis s návrhom na zastavenie trestného stíhania. 	
	
Preskúmaním vyšetrovacieho spisu som zistil, že v trestnom spise sa nachádza úmrtný list,  z ktorého  vyplýva, že obvinený XXXXX zomrel dňa 25.01.2012. 

Podľa § 215 ods. 1, písm. d) Trestného poriadku „Prokurátor zastaví trestné stíhanie, ak je trestné stíhanie neprípustné podľa § 9,

Podľa § 9 ods. 1, písm. d) Trestného poriadku „Trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho,

Na základe uvedeného podľa vyšetrovacieho spisu je nepochybné, že obvinený XXXXX zomrel dňa 25.01.2012. V dôsledku smrti obvineného nemožno pokračovať v jeho ďalšom trestnom stíhaní a také trestné stíhanie musí byť zastavené. 

Vzhľadom na splnenie vyššie citovaných zákonných podmienok som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Pánis
prokurátor